- Ponovljeni Zakon (5. Moj)
- <
- 27
- >

27
Žrtvenik na gori Eval
1 Zatim Mojsije sa izrailjskim starešinama, zapovedi narodu: „Držite sve zapovesti koje vam danas zapovedam. 2 Onog dana kad pređete Jordan u zemlju koju ti daje Gospod, Bog tvoj, podigni sebi veliko kamenje i okreči ih u belo. 3 Na njima napiši sve reči ovog Zakona kad pređeš tamo da uđeš u zemlju koju ti daje Gospod, Bog tvoj, zemlju kojom teku mleko i med, kako ti je obećao Gospod, Bog tvojih otaca. 4 Dakle, kad pređeš Jordan, podigni ovo kamenje na gori Eval, kako ti zapovedam danas, i okreči ih u belo. 5 Tamo podigni žrtvenik Gospodu, Bogu svome, kameni žrtvenik, ali na njega ne spuštaj dleto. 6 Žrtvenik Gospodu, Bogu svome, podigni od neklesanog kamenja i na njemu prinesi žrtve svespalnice Gospodu, Bogu svome. 7 Prinosi i žrtve mira. Jedi ih tamo i raduj se pred Gospodom, Bogom svojim. 8 Na kamenju napiši sve reči ovog Zakona, jasno i čitko.“
Prokletstva sa gore Eval
9 Mojsije reče sveštenicima, Levitima i svem Izrailju: „Utihni, Izrailju, i počuj! Danas si postao narod Gospoda, Boga svoga. 10 Zato slušaj glas Gospoda, Boga svoga, i vrši njegove zapovedi i uredbe, koje ti danas nalažem.“
11 Tog dana zapovedi Mojsije narodu:
12 Kad pređete preko Jordana, neka ova plemena stanu na goru Gerizim da blagosiljaju narod: Simeun, Levi, Juda, Isahar, Josif i Venijamin. 13 A ova plemena neka stanu na goru Eval da izgovaraju prokletstva: Ruvim, Gad, Asir, Zavulon, Dan i Neftalim.
14 Zatim neka Leviti jakim glasom kažu svim Izrailjcima:
15 „Neka je proklet svako ko napravi sebi idola, klesanog ili livenog, stvar odvratnu Gospodu, delo umetnika, i stavi ga na skrovito mesto!“
A sav narod neka kaže: „Amin!“
16 „Proklet bio ko ne poštuje majku i oca!“
A sav narod neka kaže: „Amin!“
17 „Proklet bio ko pomera kamen međaš svoga bližnjeg!“
A sav narod neka kaže: „Amin!“
18 „Proklet bio ko zavodi slepca na stranputicu!“
A sav narod neka kaže: „Amin!“
19 „Proklet bio ko izvrće pravo stranca, siročeta i udovice!“
A sav narod neka kaže: „Amin!“
20 „Proklet bio ko legne sa ženom svoga oca, jer je otkrio golotinju svoga oca!“
A sav narod neka kaže: „Amin!“
21 „Proklet bio ko legne s bilo kakvom životinjom!“
A sav narod neka kaže: „Amin!“
22 „Proklet bio ko legne sa svojom sestrom, sa ćerkom svoga oca ili ćerkom svoje majke!“
A sav narod neka kaže: „Amin!“
23 „Proklet bio ko legne sa svojom taštom!“
A sav narod neka kaže: „Amin!“
24 „Proklet bio ko potajno ubije svoga bližnjeg!“
A sav narod neka kaže: „Amin!“
25 „Proklet bio ko uzima mito da ubije nevinu dušu!“
A sav narod neka kaže: „Amin!“
26 „Proklet bio ko ne bude ispunjavao reči ovog Zakona i vršio ih!“
A sav narod neka kaže: „Amin!“

- Ponovljeni Zakon (5. Moj)
- <
- 27
- >

© 2005 2017 Biblica