- Levitska (3. Moj)
- <
- 16
- >

16
Dan otkupljenja
1 Gospod je govorio Mojsiju i Aronu nakon smrti dva Aronova sina, kada su stupili pred Gospoda i poginuli. 2 Gospod je rekao Mojsiju: „Reci svome bratu Aronu da ne dolazi u Svetinju iza zavese u svako doba, ispred poklopca nad Kovčegom, da ne bi umro, jer ja se pojavljujem u oblaku nad poklopcem.
3 Neka Aron ovako dođe u svetinju: sa juncem iz krda za žrtvu za greh, i ovnom za žrtvu svespalnicu. 4 Neka obuče na sebe svetu lanenu košulju i lanene gaće na svoje telo; neka se opaše lanenim pojasom, a na glavu neka stavi laneni turban. To je sveta odora. Neka se okupa u vodi, pa neka se obuče. 5 Neka od zajednice Izrailjaca uzme dva jarca za žrtvu za greh, i jednog ovna za žrtvu svespalnicu.
6 Aron neka prinese junca za žrtvu za greh radi sebe, da izvrši obred otkupljenja za sebe i svoj dom. 7 Zatim neka uzme dva jarca i postavi ih pred Gospoda, na ulaz od Šatora od sastanka. 8 Neka Aron baci kocku za ta dva jarca, jednu kocku za Gospoda, a drugu za Azazela*Ne postoji jedinstveno mišljenje o tome ko je, ili šta je Azazel. Mnogi tumači veruju da se ime Azazel odnosi na pustinjskog zlog duha. Drugi veruju da ovo ime označava liticu ili planinu gde se jarac prinosio. Treći su mišljenja da izraz Azazel označava potpuno uništenje. NIV prevodi ispaštalica što se odnosi na jarca kojim se uklanja greh. Osnovna ideja je jasna: greh Izrailja je odstranjen.. 9 Potom neka Aron dovede jarca kockom određenog za Gospoda, i prinese ga kao žrtvu za greh. 10 A jarac, koji je kockom određen za Azazela, neka se živ postavi pred Gospoda, da se njime izvrši obred otkupljenja, i da se pošalje Azazelu u pustinju.
11 Tada neka Aron dovede junca, žrtvu za greh radi sebe, i izvrši obred otkupljenja za sebe i za svoj dom. Neka zakolje junca, žrtvu za greh radi sebe. 12 Neka, zatim, uzme kadionicu punu užarenog uglja sa žrtvenika pred Gospodom, i dve pune šake sitno istucanog mirisnoga kada, pa neka donese iza zavese. 13 Onda neka stavi kad na oganj pred Gospodom, tako da oblak od kada zakloni poklopac nad Svedočanstvom, da ne bi umro. 14 Nakon toga neka uzme nešto junčeve krvi i svojim prstom poškropi prednju, istočnu stranu poklopca, a nešto od krvi neka poškropi svojim prstom ispred poklopca sedam puta.
15 Zatim neka zakolje jarca, žrtvu za greh za narod. Onda neka donese njegovu krv iza zavese, pa neka uradi s njegovom krvlju kao što je uradio s krvlju junca; neka je poškropi na poklopac i ispred poklopca. 16 Tako će izvršiti obred otkupljenja za Svetinju zbog nečistoće Izrailjaca, zbog njihovih prestupa i svih njihovih greha. Neka isto uradi i sa Šatorom od sastanka, koji prebiva s njima usred njihove nečistoće. 17 Nijedan čovek ne sme biti u Šatoru od sastanka od časa kada on uđe da izvrši obred otkupljenja u Svetinji do časa kada izađe. Kad izvrši obred otkupljenja za sebe i za sav zbor Izrailjaca, 18 neka izađe prema žrtveniku koji je pred Gospodom, i neka izvrši obred otkupljenja za njega. Neka uzme nešto junčeve i jarčeve krvi, pa neka njome namaže rogove žrtvenika sa svih strana. 19 Onda neka ga poškropi svojim prstom sedam puta. Tako će ga očistiti od svih nečistoća Izrailjaca, i posvetiti ga.
20 Kad završi obred otkupljenja za Svetinju, Šator od sastanka i žrtvenik, neka dovede živog jarca. 21 Neka Aron položi obe ruke na glavu živoga jarca i nad njim ispovedi sve krivice Izrailjaca, sve njihove prestupe, i sve njihove grehe. I pošto ih sve položi na glavu jarca, neka ga pošalje u pustinju s jednim čovekom koji je određen za to. 22 Tako će jarac poneti na sebi sve njihove krivice u pusti kraj.
Kad pošalje jarca u pustinju, 23 neka Aron uđe u Šator od sastanka, skine sa sebe lanenu odoru koju je obukao prilikom ulaska u Svetinju, i ostavi je tamo. 24 Potom neka okupa svoje telo u vodi na svetom mestu, i obuče svoju odeću. Nakon toga neka izađe i prinese žrtvu svespalnicu za sebe, za narod, i izvrši obred otkupljenja za sebe i za narod. 25 Salo žrtve za greh neka spali na žrtveniku.
26 Onaj koji šalje jarca Azazelu, neka opere svoju odeću i okupa svoje telo u vodi. Nakon toga neka uđe u tabor. 27 A junac, žrtva za greh, i jarac, žrtva za greh, čija je krv unešena u Svetinju za obred otkupljenja, neka se iznesu izvan tabora da se spale: njihova koža, meso i balega. 28 Onaj koji ih spaljuje, neka opere svoju odeću i neka se okupa u vodi. Posle toga neka uđe u tabor.
29 Neka ovo bude za vas trajna uredba: sedmoga meseca, desetog dana, postite†Doslovno: ponizite svoje duše, ili kako je Daničić preveo, mučite duše svoje. i ne radite nikakvog posla, kako domaći, tako i stranac koji boravi među vama. 30 Jer na ovaj dan biće izvršen obred otkupljenja za vas, da vas očisti od svih vaših greha, pa ćete biti čisti pred Gospodom. 31 Za vas je to subota potpunog odmora kada ćete postiti. Ovo je trajna uredba. 32 Neka sveštenik, koji bude pomazan i posvećen za svešteničku službu umesto svoga oca, izvrši obred otkupljenja. Neka obuče svetu lanenu odoru, 33 pa neka izvrši obred otkupljenja za sveto Svetilište, za Šator od sastanka i žrtvenik. Potom neka izvrši obred otkupljenja za sveštenike, i za sav sabrani narod.
34 Neka ovo bude trajna uredba za vas: obred otkupljenja za Izrailjce obavljaće se jedanput godišnje za sve njihove grehe.“
Mojsije je učinio onako kako mu je Gospod rekao.

- Levitska (3. Moj)
- <
- 16
- >

*16:8 Ne postoji jedinstveno mišljenje o tome ko je, ili šta je Azazel. Mnogi tumači veruju da se ime Azazel odnosi na pustinjskog zlog duha. Drugi veruju da ovo ime označava liticu ili planinu gde se jarac prinosio. Treći su mišljenja da izraz Azazel označava potpuno uništenje. NIV prevodi ispaštalica što se odnosi na jarca kojim se uklanja greh. Osnovna ideja je jasna: greh Izrailja je odstranjen.

†16:29 Doslovno: ponizite svoje duše, ili kako je Daničić preveo, mučite duše svoje.

© 2005 2017 Biblica