- Izlazak (2. Moj)
- <
- 30
- >

30
Kadioni žrtvenik
1 Napravi žrtvenik za paljenje kada; napravi ga od bagremovog drveta. 2 Neka bude četvorouglast: jedan lakat dug, jedan lakat širok, i dva lakta visok*Oko 50 cm dug i širok i oko 1 m visok.. Njegovi rogovi neka budu iz jednog dela s njim. 3 Obloži ga čistim zlatom: njegovu gornju stranu, njegove strane unaokolo i njegove rogove. Obrubi ga zlatnim okvirom. 4 Zatim mu napravi po dva zlatna koluta na obe bočne strane i pričvrsti ih ispod okvira, da se kroz njih provuku drške za nošenje žrtvenika. 5 Drške napravi od bagremovog drveta i obloži ih zlatom. 6 Postavi žrtvenik ispred zavese što zaklanja Kovčeg svedočanstva, ispred poklopca nad svedočanstvom. Tu ću se sastajati s tobom.
7 Neka Aron na njemu pali mirisni kad. Paliće ga svakog jutra, kad bude pripremao svetla. 8 Neka ga Aron ponovo pali kad bude palio svetla uveče, tako da mirisni kad stalno gori pred Gospodom u sva pokolenja. 9 Na žrtveniku ne prinosite nikakav tuđi kad, ni žrtvu svespalnicu, ni prinos, ni žrtvu izlivnicu. 10 Jednom godišnje neka Aron izvrši obred otkupljenja nad rogovima prinoseći krv žrtve za otkupljenje greha. To neka se čini jednom godišnje za sva pokolenja. Jer, žrtvenik je presveta svetinja Gospodu.“
Hramski porez
11 Gospod zatim reče Mojsiju: 12 „Kad praviš popis Izrailjaca, neka svako ko se ubraja u popis da Gospodu otkupninu za svoj život, da ih ne pogodi pomor dok ih popisuješ. 13 Svako ko podleže popisu neka da: pola šekela†Oko 6 gr.– prema hramskoj meri (jedan šekel je dvadeset gera‡Oko 12 gr.). Tih pola šekela će biti prinos Gospodu. 14 Svi koji podležu popisu, dakle, oni od dvadeset godina pa naviše, davaće ovaj prinos Gospodu. 15 Bogati neće davati više, niti siromašni manje od pola šekela§Oko 6 gr., kada daju prinos Gospodu kao otkup za svoj život. 16 Zatim uzmi otkupni novac od Izrailjaca, i upotrebi ga za službu u Šatoru od sastanka. Neka to bude podsetnik Izrailjcima pred Gospodom, da ste otkupili svoje živote.“
Bronzani umivaonik
17 Gospod reče Mojsiju: 18 „Napravi umivaonik od bronze sa bronzanim postoljem, za pranje. Postavi ga između Šatora od sastanka i žrtvenika, i nalij u njega vodu. 19 Neka Aron i njegovi sinovi peru u njemu ruke i noge. 20 Kad god ulaze u Šator od sastanka, neka se operu vodom, da ne pomru. Takođe, kad god pristupaju žrtveniku da obavljaju službu i da prinose svespalnice Gospodu, 21 neka operu ruke i noge, da ne pomru. Ovo je trajna uredba za Arona i njegovo potomstvo za sva njihova buduća pokolenja.“
Ulje za pomazanje
22 Zatim Gospod reče Mojsiju: 23 „Uzmi najbolje začine: pet stotina šekela*Oko 5,8 kg. smirne, polovinu te mere cimeta, to jest, dve stotine pedeset šekela, dve stotine pedeset šekela†Oko 3 kg. mirišljave trske, 24 pet stotina šekela‡Oko 5,8 kg. kasije prema hramskoj meri, i hin§Oko 4 l. maslinovog ulja. 25 Napravi od toga sveto ulje za pomazanje apotekarskom veštinom. To će biti sveto ulje za pomazanje. 26 Njime pomaži Šator od sastanka i Kovčeg svedočanstva; 27 sto i sav njegov pribor; svećnjak i sav njegov pribor; kadioni žrtvenik; 28 žrtvenik za žrtve svespalnice i sav njegov pribor, i umivaonik sa svojim postoljem. 29 Posveti ih, pa će biti presveta svetinja. Ko god ga se dotakne biće posvećen.
30 Zatim pomaži Arona i njegove sinove, i posveti ih da mi služe kao sveštenici. 31 A Izrailjcima reci: ’Ovo je moje posvećeno ulje za pomazanje za sva pokolenja. 32 Ono se ne sme izlivati na telo neposvećenog čoveka, niti ga pravite od istih sastojaka. Ono je sveto, pa sveto neka bude i vama. 33 Ko god napravi ulje od istih sastojaka ili ga stavi na nekog tuđinca, neka se istrebi iz svog naroda.’“
Miomirisni kad
34 Gospod još reče Mojsiju: „Uzmi začine: natafe, šeheleta, helbene, i čistog tamjana, sve u jednakim količinama, 35 pa napravi miomirisni kad apotekarskom veštinom, posoljen, čist i svet. 36 Nešto od toga izmrvi u prah i stavi pred Svedočanstvo u Šatoru od sastanka, gde ću se sastajati s tobom. Ulje neka bude za vas presveta svetinja. 37 Miomirisni kad spravljen od ovih sastojaka ne smete praviti za sebe. To drži kao svetinju, jer je Gospodu posvećeno. 38 Ko god za sebe napravi takav kad da mu miriše, neka se istrebi iz svoga naroda.“

- Izlazak (2. Moj)
- <
- 30
- >

*30:2 Oko 50 cm dug i širok i oko 1 m visok.

†30:13 Oko 6 gr.

‡30:13 Oko 12 gr.

§30:15 Oko 6 gr.

*30:23 Oko 5,8 kg.

†30:23 Oko 3 kg.

‡30:24 Oko 5,8 kg.

§30:24 Oko 4 l.

© 2005 2017 Biblica