- Matej
- <
- 2
- >

2
Mudraci se klanjaju Hristu
1 U vreme kada se Isus rodio u Vitlejemu, u Judeji, u dane cara Iroda, dođoše u Jerusalim mudraci sa istoka, 2 i upitaše: „Gde je novorođeni Car judejski? Videli smo na istoku njegovu zvezdu, pa smo došli da mu se poklonimo.“
3 Kada je to čuo car Irod, uznemirio se i on i sav Jerusalim sa njim. 4 Onda je sazvao sve vodeće sveštenike i narodne znalce Svetog pisma i upitao ih: „Gde treba da se rodi Hristos?“ 5 Oni mu odgovoriše: „U Vitlejemu Judinom, jer je ovako napisao prorok:
6 ’A ti, Vitlejeme u zemlji Judinoj,
ni po čemu nisi manje važan
od vladalačkih gradova judejskih,
jer iz tebe će izaći Vladar,
koji će kao Pastir voditi moj narod Izrailj.’“
7 Irod je tada tajno pozvao mudrace k sebi, pa se podrobno raspitivao kod njih za vreme kada se pojavila zvezda. 8 Zatim ih je poslao u Vitlejem rekavši im: „Idite i pomno se raspitajte o detetu, pa kada ga nađete, javite mi da bih i ja došao i poklonio mu se.“
9 Kada su čuli šta im je car rekao, odoše. A na putu, eto zvezde koju su videli na istoku. Ona je išla ispred njih sve dok se nije zaustavila nad mestom gde se nalazilo dete. 10 Kada su videli tamo zvezdu, obuzela ih je silna radost. 11 Ušli su, zatim, u kuću i videli dete i njegovu majku Mariju, te su pali ničice i poklonili mu se. Onda su izvadili svoje dragocenosti i prineli mu darove: zlato, tamjan i smirnu. 12 Nakon toga su u snu bili upozoreni da se ne vraćaju Irodu, pa su se drugim putem vratili u svoju zemlju.
Bekstvo u Egipat
13 Kada su mudraci otišli, anđeo Gospodnji se ukaza Josifu u snu i reče mu: „Spremi se, uzmi dete sa majkom njegovom i beži u Egipat. Budi tamo dok ti ne kažem, jer će Irod tražiti dete da ga ubije.“
14 Josif se spremi, uzme dete sa njegovom majkom i po noći ode u Egipat. 15 Tamo je boravio sve dok Irod nije umro, da bi se ispunilo što je Gospod rekao preko proroka:
„Iz Egipta pozvah Sina svoga.“
Pokolj nevine dece
16 Kad je Irod video da su ga mudraci nadmudrili, žestoko se razbesneo i naredio da se u Vitlejemu i okolini pobiju sva deca od dve godine i niže, prema vremenu koje je doznao od mudraca. 17 Tada se ispunilo ono što je rekao prorok Jeremija:
18 „U Rami se glas čuje,
jecaj i lelek glasni:
to Rahilja za decom svojom nariče,
i neće da se uteši,
jer njih više nema.“
Povratak iz Egipta
19 Kad je Irod umro, anđeo Gospodnji ukaza se Josifu u snu u Egiptu, 20 rekavši mu: „Spremi se, uzmi dete i njegovu majku i pođi u izrailjsku zemlju, jer su pomrli oni koji su tražili da se dete ubije.“
21 Josif se spremi, uzme dete i njegovu majku, pa se vrati u izrailjsku zemlju. 22 Međutim, kada je čuo da Judejom vlada Arhelaj umesto svog oca, uplašio se da ide tamo, ali je u snu bio upućen da ide u galilejsku oblast. 23 Otišao je tamo i nastanio se u gradu koji se zove Nazaret. Tako se ispunilo ono što su proroci rekli: „Nazvaće ga Nazarećaninom.“

- Matej
- <
- 2
- >

© 2005 2017 Biblica