- Postanje (1. Moj)
- <
- 18
- >

18
Avraham i tri tajanstvena posetioca
1 Gospod se ukazao Avrahamu kod hrastova Mamrije dok je ovaj sedeo na ulazu u šator tokom dnevne žege. 2 Avraham podigne pogled i ugleda tri čoveka kako stoje nedaleko od njega. Čim ih je ugledao, potrčao je s ulaza u šator njima u susret. Onda se poklonio do zemlje 3 i rekao: „Gospode, ako sam stekao naklonost pred tobom, nemoj mimoići mene, svoga slugu. 4 Neka se donese malo vode: operite noge i odmorite se pod ovim drvetom. 5 Doneću hleba da se okrepite, pre nego što produžite svojim putem. Jer navratili ste k svome sluzi.“
Oni odgovoriše: „Učini kako si rekao.“
6 Avraham je požurio Sari u šator i rekao: „Brzo uzmi tri mere*Oko 20 kg. brašna, umesi pogače i ispeci ih!“
7 Avraham onda požuri govedima, uhvati mlado i ugojeno tele, pa ga preda momku da ga brže zgotovi. 8 Onda je uzeo maslo, mleko i ono tele koje je zgotovio, pa je sve to izneo pred one posetioce. A on sam je stajao pred njima, pod drvetom, dok su oni jeli.
9 Onda su ga upitali: „Gde je tvoja žena Sara?“
Avraham odgovori: „Eno je u šatoru.“
10 Gospod reče: „Zaista ću se vratiti k tebi dogodine u ovo vreme, i evo, tvoja žena Sara će imati sina.“
Sara je to slušala na ulazu u šator koji je bio iza njega. 11 I Avraham i Sara su već bili ostareli i u odmaklim godinama. U Sare je, naime, bilo prestalo što biva u mlađih žena. 12 Sara se na to nasmejala u sebi rekavši: „Zar ću sada iskusiti radost, kad sam već uvenula, a moj gospodar ostareo?“
13 Gospod reče Avrahamu: „Zašto se smejala tvoja žena Sara i govorila: ’Zar ću sada roditi kad sam već ostarela?’ 14 Zar je za Gospoda išta nemoguće? Da, vratiću se k tebi dogodine u ovo vreme i Sara će imati sina.“
15 Uplašivši se, Sara je poricala: „Ne, nisam se smejala!“
Ali Gospod joj reče: „Jesi, smejala si se.“
Avraham posreduje za Sodomu
16 Zatim su ljudi ustali i pogledali prema Sodomi. Avraham je pošao s njima da ih isprati. 17 Gospod reče: „Zar ću od Avrahama skrivati šta ću učiniti, 18 kad ću od njega učiniti veliki i moćni narod, preko koga će biti blagosloveni svi narodi na zemlji? 19 Jer njega sam izabrao da pouči svoje sinove i svoj dom posle sebe da se drže Gospodnjeg puta čineći što je pravedno i pravo, da bi Gospod ostvario ono što je obećao Avrahamu.“
20 Gospod nastavi: „Glasna je tužba protiv Sodome i Gomore, jer je njihov greh veoma težak. 21 Sići ću, stoga, da vidim čine li zaista ono za šta ih tereti tužba što je k meni došla. Ako nije, znaću.“
22 Ljudi su se odande zaputili ka Sodomi, ali je Avraham ostao da stoji pred Gospodom.†Prema starojevrejskoj prepisivačkoj tradiciji, izvorni tekst je bio ali Gospod je stao (ostao da stoji) pred Avrahamom. 23 Avraham mu pristupi i reče: „Zar ćeš pogubiti i pravednoga s grešnikom? 24 Možda u gradu ima pedeset pravednika. Zar ćeš i njih da uništiš i ne oprostiš tom mestu radi onih pedeset koji budu u njemu? 25 Daleko bilo od tebe da učiniš takvu stvar! Zar da pogubiš pravednoga s grešnikom, pa da pravednika snađe isto što i grešnika? Daleko bilo od tebe! Zar ni sudija celog sveta da ne čini što je pravo?“
26 Gospod odgovori: „Ako u gradu Sodomi nađem pedeset pravednika, zbog njih ću oprostiti celom mestu.“
27 Avraham nastavi: „Usuđujem se, evo, da opet kažem nešto svome Gospodu, iako sam prah i pepeo. 28 Možda u gradu nedostaje pet od pedeset pravednika. Zar ćeš uništiti celo mesto zbog petorice?“
Gospod odgovori: „Ako nađem tamo četrdeset pet pravednika, neću ga uništiti.“
29 Avraham mu se ponovo obratio: „A ako se u njemu nađe četrdeset pravednika?“
Gospod odgovori: „Neću ga uništiti zbog tih četrdeset.“
30 Avraham opet reče: „Neka se Gospod ne gnevi ako nastavim. Šta ako se tamo nađe trideset pravednika?“
Gospod odgovori: „Neću ga uništiti ako ih tamo nađem trideset.“
31 Avraham će opet: „Usuđujem se, evo, da opet kažem nešto svome Gospodu. Ako ih se u gradu nađe dvadeset?“
„Neću uništiti grad zbog onih dvadeset.“
32 Avraham opet reče: „Neka se moj Gospod ne ljuti ako mu se samo još jednom obratim. A ako se u gradu nađe samo deset pravednih?“
Gospod odgovori: „Neću ga uništiti zbog tih deset.“
33 Kad je završio razgovor s Avrahamom, Gospod je otišao, a Avraham se vratio kući.

- Postanje (1. Moj)
- <
- 18
- >

*18:6 Oko 20 kg.

†18:22 Prema starojevrejskoj prepisivačkoj tradiciji, izvorni tekst je bio ali Gospod je stao (ostao da stoji) pred Avrahamom.

© 2005 2017 Biblica