- Brojevi (4. Moj)
- <
- 24
- >

24
1 Kad je Valam video da je Gospodu po volji da blagosilja Izrailja, nije više išao da traži znamenja kao prethodna dva puta, nego se okrenuo licem prema pustinji. 2 Kad je Valam pogledao, video je kako Izrailj logoruje po svojim plemenima. Tada je Duh Gospodnji došao na njega, 3 pa je izrekao svoju priču. Rekao je:
„Proroštvo Valama, sina Veorovog,
proroštvo čoveka, koji jasno vidi,
4 proroštvo onoga što reči Božije čuje.
On viđenje prima od Svemoćnoga,
na tlo pada očima otvorenim.
5 Kako su ti divni šatori, Jakove,
i tvoja boravišta, Izrailju!
6 Kao potoci granaju se,
kao vrtovi pokraj reke,
kao aloje koje Gospod posadi,
kao kedrovi što su pokraj vode.
7 Voda će poteći iz njegovih vedara,
potomstvo mu biti nad mnogim vodama.
Car će mu se uzdići nad Agagom,
i carstvo se njegovo uzvisiti.
8 Iz Egipta Bog ga je izveo,
on je njemu kao rozi bivolovi.
Neprijatelje će svoje proždreti,
kosti im slomiti,
strelama ih probosti.
9 Spustio se kao lav,
legao je kao lavica;
ko sme njega da izaziva?
Blaženi da su koji tebe blagosiljaju,
prokleti da su koji tebe proklinju!“
10 Tu se Valak razgnevi na Valama, pljesnu dlanom o dlan, pa reče Valamu: „Pozvao sam te da prokuneš moje neprijatelje, a evo, ti si ih blagoslovio sva ova tri puta! 11 Odlazi sada u svoje mesto! Rekao sam da ću te bogato nagraditi, ali Gospod ti je uskratio nagradu.“
12 Valam odgovori Valaku: „Zar nisam rekao i tvojim glasnicima koje si poslao: 13 ’Da mi Valak da svoju kuću punu srebra i zlata, ne bih mogao da prekršim zapovest Gospodnju, kako bih na svoju ruku učinio bilo dobro, bilo zlo – govoriću ono što mi Gospod bude rekao’? 14 A sad, evo, idem svome narodu, hajde da ti saopštim šta će ovaj narod učiniti tvom narodu u poslednjim danima.“
Valamova četvrta priča
15 Tada Valam izreče svoju priču:
„Proroštvo Valama, sina Veorovog,
proroštvo čoveka koji jasno vidi,
16 proroštvo onoga što Božije reči čuje,
i poznaje mudrost Svevišnjega.
On viđenje prima od Svemoćnoga,
na tlo pada očima otvorenim.
17 Vidim ga, ali ne u sadašnjosti,
posmatram ga, ali ne iz bliza.
Zvezda će izaći od Jakova,
žezlo se podići od Izrailja;
on će satrti krajeve moavske,
i razbiti Sitove potomke.
18 Edom će postati tuđa imovina,
Sir, dušman njegov zaposednut biće,
kad Izrailj nastupi sa silom!
19 Vladar će od Jakova izaći,
i istrebiti preživele iz grada.“
Valamova peta priča
20 Zatim je pogledao prema Amaliku i izrekao svoju priču:
„Amalik je bio prvi među narodima,
ali mu je kraj u propasti.“
Valamova šesta priča
21 Onda je pogledao prema Keneju i izrekao svoju priču:
„Čvrsto stoji tvoje stanište,
gnezdo*Reč za gnezdo zvuči slično kao Kajin, što je igra reči u jevrejskom. tvoje na steni počiva.
22 No, Kenej će biti istrebljen,
kad ga Asirija u roblje odvede.“
Valamova sedma priča
23 Ponovo Valam izreče svoju priču:
„Jao! Ko će preživeti kad Bog učini ovo?
24 Brodovi će doći iz Kitima,
ali će i on propasti zauvek,
kad pokori Asiriju i Evera.“
25 Potom Valam ustane i vrati se u svoje mesto, a Valak ode svojim putem.

- Brojevi (4. Moj)
- <
- 24
- >

*24:21 Reč za gnezdo zvuči slično kao Kajin, što je igra reči u jevrejskom.

© 2005 2017 Biblica